ସ୍ନେହାକୁ ପୋଷ୍ୟ ସନ୍ତାନ ରୂପେ ଗ୍ରହଣ କରିଥିବା ଇଟାଲୀୟ ଦମ୍ପତି ଗଞ୍ଜାମକୁ ଆସି ଦୁଇ ସପ୍ତାହ ହେଲା ଗୋପାଳପୁରରେ ଏକ ହୋଟେଲରେ ରହୁଥିଲେ । ସ୍ନେହାକୁ ଧରି ଇଟାଲୀ ଅଭିମୁଖେ ସେମାନେ ସପ୍ତାହକ ପରେ ଯାତ୍ରା କରିବେ ବୋଲି କହିଛନ୍ତି ।
ବ୍ରହ୍ମପୁରଃ ଗଞ୍ଜାମ ଜିଲ୍ଲାର ଜଣେ ଅନାଥ ଶିଶୁ କନ୍ୟାକୁ ପୋଷ୍ୟ ସନ୍ତାନ ଭାବେ ଗ୍ରହଣ କରିଛନ୍ତି ଇଟାଲୀର ଏକ ଦମ୍ପତି । ଶନିବାର ଦିନ ଆଇନ ଅନୁଯାୟୀ ସମସ୍ତ ପକ୍ରିୟା ଶେଷ ହେବା ପରେ ଜିଲ୍ଲାପାଳ ବିଜୟ ଅମୃତ କୁଲାଙ୍ଗେ ଓ ଜିଲ୍ଲା ମଙ୍ଗଳ ଅଧିକାରୀଙ୍କ ଉପସ୍ଥିତିରେ ସ୍ନେହା ନାମକ ଶିଶୁ କନ୍ୟାକୁ ଏହି ଇଟାଲୀୟ ଦମ୍ପତିଙ୍କୁ ହସ୍ତାନ୍ତର କରାଯାଇଛି । ଗଞ୍ଜାମ ଜିଲ୍ଲାରୁ ଦେଶ ବାହାରକୁ ପୋଷ୍ୟ ସନ୍ତାନ ଭାବେ ଯାଇଥିବା ସେ ହେଉଛି ତୃତୀୟ ଶିଶୁ ।
ଇଟାଲି ଅଭିମୁଖେ ଯାତ୍ରା କରିବାକୁ ଯାଉଥିବା ଶିଶୁ କନ୍ୟା ସ୍ନେହା ଏକ ପରିତ୍ୟକ୍ତ ସ୍ଥାନରୁ ଉଦ୍ଧାର ହେବା ପରେ ବ୍ରହ୍ମପୁର ଉତ୍କଳ ବାଳାଶ୍ରମରେ ଲାଳିତ ପାଳିତ ହେଉଥିଲା । ଏବେ ସେ ସୁଦୂର ଇଟାଲୀରେ ରହି ବଡ଼ ହେବ । ତାକୁ ପୋଷ୍ୟ ସନ୍ତାନ ଭାବେ ଗ୍ରହଣ କରିଥିବା ଦମ୍ପତି ହେଉଛନ୍ତି ଇଟାଲୀର ଜେନୋଭା ସହରର ନିକୋଲା ଗାମ୍ବାରୋ ଓ ଏଲିସା ୟୁବେଜିଓ । ସ୍ନେହାର ମାତାପିତା ହେବାର ସୁଯୋଗ ପାଇ ସେ ଦୁହେଁ ବେଶ୍ ଖୁସି ଅନୁଭବ କରିଥିଲେ ।
"ଶିଶୁ କନ୍ୟା ସ୍ନେହା ୪ ଡ଼ିସେମ୍ବର ୨୦୧୭ରେ ଏକ ପରିତ୍ୟକ୍ତ ସ୍ଥାନରୁ ଉଦ୍ଧାର ହୋଇଥିଲା । ତା' ପରେ ଏକ ସ୍ପେଶାଲ୍ ଆଡପସନ ଏଜେନ୍ସି ମାଧ୍ୟମରେ ତା'ର ପୋଷ୍ୟତା ପାଇଁ କେନ୍ଦ୍ରୀୟ ପୋଷ୍ୟ ସମ୍ବଳ କେନ୍ଦ୍ରର ପୋର୍ଟାଲରେ ତା' ବିଷୟରେ ତଥ୍ୟ ଅପଲୋଡ୍ କରାଯାଇଥିଲା । ପରବର୍ତ୍ତୀ ମୂହୁର୍ତ୍ତରେ ଶିଶୁଟିକୁ ଗଞ୍ଜାମ ଶିଶୁ ମଙ୍ଗଳ ସମିତି ଆଇନତଃ ମୁକ୍ତ ଘୋଷଣା କରିଥିଲେ, ଯାହା ଦ୍ୱାରା ସେ ପୋଷ୍ୟ ଭାବେ ଯେକୌଣସି ଦମ୍ପତିଙ୍କ ପାଖକୁ ଯାଇପାରିବେ । ଏହି କ୍ରମରେ ଦୀର୍ଘ ତିନି ବର୍ଷ ପରେ ଏହି ଇଟାଲୀ ଦମ୍ପତିଙ୍କୁ ସ୍ନେହାକୁ ପୋଷ୍ୟ ଭାବେ ଗ୍ରହଣ କରିବାକୁ ଅନୁମତି ଦିଆଯାଇଥିଲା," କହିଛନ୍ତି ସ୍ପେଶାଲ୍ ଆଡପସନ ଏଜେନ୍ସିର ମ୍ୟାନେଜର ଶିବିୟାନ ପ୍ରଧାନ ।
ଏହି ଇଟାଲୀୟ ଦମ୍ପତି ଦୁଇ ସପ୍ତାହ ହେଲା ଗଞ୍ଜାମ ଜିଲ୍ଲାକୁ ଆସି ଗୋପାଳପୁରର ଏକ ହୋଟେଲରେ ରହୁଥିଲେ । ଶିଶୁଟିକୁ ପୋଷ୍ୟ ରୂପେ ପାଇ ସେମାନେ ଖୁବ୍ ଖୁସି । ଏବେ ସେମାନେ ଇଟାଲୀ ଅଭିମୁଖେ ସପ୍ତାହକ ପରେ ଯାତ୍ରା କରିବେ ବୋଲି କହିଛନ୍ତି । ଭାରତର ସଂସ୍କୃତି ଓ ପରମ୍ପରା ସେମାନଙ୍କୁ ବେଶ ଆକୃଷ୍ଟ କରିଥିବା ହେତୁ ଭାରତରୁ ଶିଶୁ କନ୍ୟାକୁ ପୋଷ୍ୟ ଭାବେ ଗ୍ରହଣ କରିବା ପାଇଁ ସେମାନେ ଇଚ୍ଛା ପ୍ରକାଶ କରିଥିଲେ ।
"ଆମକୁ ପୋଷ୍ୟ ଗ୍ରହଣ ପାଇଁ ଦୀର୍ଘ ଦିନ ଅପେକ୍ଷା କରିବାକୁ ପଡ଼ିଥିଲା । ବିଳମ୍ବରେ ହେଲେ ମଧ୍ୟ ଶିଶୁ କନ୍ୟାକୁ ପାଇଥିବା ଯୋଗୁଁ ଆମେ ବେଶ୍ ଖୁସୀ," କହିଛନ୍ତି ନିକୋଲା ଗାମ୍ବାରୋ ।
ଜିଲ୍ଲାପାଳ ମଧ୍ୟ ଏକ ଅନାଥ ଶିଶୁ ବିଦେଶକୁ ପୋଷ୍ୟ ଭାବେ ଯାଉଥିବାରୁ ତା'ର ଭବିଷ୍ୟତ ନେଇ ବେଶ ଖୁସୀ ବ୍ୟକ୍ତ କରିଥିଲେ । "ଶିଶୁଟି ଇଟାଲୀକୁ ଯାଇ କିଭଳି ନୂଆ ପରିବାର ସହିତ ହସଖୁସିରେନିଜର ଜୀବନ ବିତାଇବ ସେ ନେଇ ମଧ୍ୟ ତା' ପୋଷ୍ୟ ମା ଓ ବାପାଙ୍କ ସହ ଆମେ କଥା ହୋଇଛୁ । ଆଗାମୀ ଦିନରେ ଏଭଳି ପୋଷ୍ୟ ଗ୍ରହଣ କାର୍ଯ୍ୟକ୍ରମକୁ ବ୍ୟାପକ କରାଯିବ," କହିଛନ୍ତି ଜିଲ୍ଲାପାଳ ବିଜୟ ଅମୃତ କୁଲାଙ୍ଗେ ।
ଜିଲ୍ଲାର ବିଭିନ୍ନ ଜାଗାରୁ ଉଦ୍ଧାର ହେଉଥିବା ପରିତ୍ୟକ୍ତ ଶିଶୁମାନଙ୍କୁ ଜିଲ୍ଲାରେ ଥିବା ଏକ ମାତ୍ର କେନ୍ଦ୍ର ବ୍ରହ୍ମପୁର ସ୍ଥିତ ଉତ୍କଳ ବାଳାଶ୍ରମରେ ରଖାଯାଇ ସେମାନଙ୍କର ଯତ୍ନ ନିଆଯାଏ ।
ପୂର୍ବରୁ୍ ଗଞ୍ଜାମ ଜିଲ୍ଲାରୁ ୨୧ ଜଣ ଶିଶୁ ଦେଶ ଭିତରେ ପୋଷ୍ୟ ଭାବେ ଗୃହୀତ ହୋଇଥିବା ବେଳେ ବିଦେଶକୁ ତିନି ଜଣ ଶିଶୁ ପୋଷ୍ୟ ଭାବେ ଯାଇଛନ୍ତି । ପୋଷ୍ୟ ଗ୍ରହଣ ପକ୍ରିୟାର ସରଳୀକରଣ କରାଗଲେ ଅନେକ ଶିଶୁ ପୋଷ୍ୟ ଭାବେ ଗୃହୀତ ହୋଇପାରିବେ ବୋଲି କହିଛନ୍ତି ବିଶେଷଜ୍ଞମାନେ ।
